Predkladacia správa 

	Materiál „Návrh na zvýšenie počtu štátnozamestnaneckých miest a na zmenu systemizácie štátnych zamestnancov v štátnej službe na rok 2005 v  kapitole rozpočtu Protimonopolného úradu Slovenskej republiky“ sa predkladá na základe § 12 ods. 9 a 10 zákona č. 312/2001 Z.z. o štátnej službe a o zmene a doplnení niektorých zákonov v znení neskorších predpisov.

	Obsahom predmetného materiálu je návrh zvýšenia počtu zamestnancov v štátnej službe o 5 miest v rámci rozpočtovej kapitoly Protimonopolného úradu SR, t.j. zo súčasného stavu 60 štátnozamestnaneckých miest na 65, ktorý súvisí so zabezpečovaním nových činností úradu vyplývajúcich z novely zákona č. 18/1996 Z.z. o cenách, ktorá nadobudne účinnosť 1. marca 2005. V zmysle tejto novely bude Protimonopolný úrad SR konať a rozhodovať v prípadoch uplatňovania neprimeraných cien zo strany dominantných spoločností. Nadväzne na vykonané zmeny v systemizácii sa navrhuje zvýšenie objemu výdavkov pre kapitolu Protimonopolného úradu SR na rok 2005 o 2 720 tis. Sk. Finančné krytie bude zabezpečené uvoľnením finančných prostriedkov z kapitoly Všeobecná pokladničná správa schválených zákonom o štátnom rozpočte SR na rok 2005.

	Vzhľadom k tomu, že Protimonopolnému úradu SR pribudnú nové kompetencie už od  1. marca 2005, je potrebné zmenu v systemizácii urobiť bezodkladne, preto sa materiál predkladal na medzirezortné pripomienkové konanie v skrátenej lehote 5 pracovných dní.

	Materiál bol predmetom skráteného medzirezortného pripomienkového konania, v rámci ktorého žiadny rezort neuplatnil zásadné pripomienky.